Nafarroako Parlamentuko Mahaiak, 2022ko ekainaren 27an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Isabel Olave Ballarena andreak aurkezturiko mozioa, zeinaren bidez Nafarroako Gobernua premiatzen baita egokitu dezan enplegurako eta funtzio publikoan sartzeko eskaintza publikoak arautzen dituen araudia, gordetze aldera erreserbako % 2ko kupora iristen diren genero-indarkeriaren biktimen nortasuna (10-22/MOC-00061).

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Lehendakaritzako, Berdintasuneko, Funtzio Publikoko eta Barneko Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2022ko ekainaren 27an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma (+) talde parlamentarioari atxikia dagoen foru parlamentari Isabel Olave Ballarena andreak, Legebiltzarreko Erregelamenduan xedatuaren babesean, honako mozio hau aurkezten du, Osasun Batzordean eztabaidatzeko:

Pertsonen intimitaterako eskubidea, administrazio publikoek gardentasunaren arloan dituzten betebeharrak eta herritarren informaziorako eskubidea inoiz elkarren aurka egon daitezke.

Emakumeen eta gizonen arteko berdintasunari buruzko apirilaren 4ko 17/2019 Foru Legeak 24. artikuluan, 7. puntuan, honako hau dio:

• Lan publikoaren eskaintzei genero-eraginaren txostena erantsiko zaie, eta lanpostuen % 2 gordeko dira indarkeria matxistaren biktima diren emakumeentzat, betiere izaera hori frogatu eta hautapen prozesuak gainditzen badituzte.

Deialdi horien prozesuan zenbait une administratibo izaten dira, non erreserbako lanpostu horietara aurkezten edo iristen diren emakumeen nortasuna eta genero-indarkeriaren biktima izaera publiko egiten diren, bereziki zaurgarriak diren emakume horiek berriro biktimizatzea ekarriz, haien intimitatea urratzeaz eta are segurtasun arazoa izateraino iritsi ahal izateaz gain.

Hori guztia dela-eta, honako erabaki proposamen hau aurkezten da:

Nafarroako Parlamentuak Nafarroako Gobernua premiatzen du, egokitu dezan enplegurako eta funtzio publikoan sartzeko eskaintza publikoen prozesuak arautzen dituen araudia, erreserbako % 2ko kupora iristen diren genero-indarkeriaren biktimen nortasuna gordetzeko haien intimitatea eta segurtasuna indartze aldera, baina prozesura aurkezten diren pertsonen informaziorako eskubidea galarazi gabe.

Nafarroan, 2022ko ekainaren 23an

Foru parlamentaria: Isabel Olave Ballarena